Υπόθεση Τζένιφερ Φαιργκέιτ

Το ψευδώνυμο "**Τζένιφερ Φαιργκέιτ**" (Στα Αγγλικά:**Jennifer Fairgate**) χρησιμοποιήθηκε από μια γυναίκα, η οποία βρέθηκε νεκρή από πυροβολισμό σε σουίτα πολυτελούς ξενοδοχείου της Νορβηγίας τον Ιούνιο του 1995 κάτω από μυστηριώδεις συνθήκες. Αρχικά οι ερευνητές κατέληξαν στο συμπέρασμα ότι η γυναίκα είχε αυτοκτονήσει. Παρόλα αυτά οι αδιευκρίνιστες περιστάσεις του θανάτου της έχουν οδηγήσει σε διάφορες εικασίες για το τι πραγματικά συνέβη. Εντούτοις, λόγω των ελάχιστων στοιχείων που υπάρχουν, η υπόθεση παραμένει μία από τις πιο γνωστές ανεξιχνίαστες υποθέσεις της Νορβηγίας.

## Υπόθεση

### Η άφιξη στο ξενοδοχείο Όσλο Πλάζα
Την Τετάρτη 31 Μαΐου του 1995, περίπου στις 22:44, μια γυναίκα που υποστήριξε ότι την λένε "Τζένιφερ Φαιργκέιτ", έφτασε στο πεντάστερο ξενοδοχείο Όσλο Πλάζα (το οποίο πλέον ονομάζεται Ράντισον Μπούλ Πλάζα/Radisson Blu Plaza Hotel), καθώς είχε τηλεφωνήσει δύο φορές, ζητώντας να γίνει κράτηση δωματίου για λογαριασμό της. Στο πρώτο τηλεφώνημα που έγινε στις 22 Μαΐου μίλησε στα αγγλικά και δήλωσε ότι ήθελε να κλείσει ένα δωμάτιο για την ίδια για την 1η Ιουνίου. Εντούτοις στο δεύτερο τηλεφώνημα που έγινε το απόγευμα της 31ης Μαΐου, μίλησε στα γερμανικά και είπε ότι θα ερχόταν τελικά το ίδιο βράδυ στο ξενοδοχείο και θα συνοδευόταν από έναν άντρα ονόματι Λόις Φαιργκέιτ. Κατά την άφιξη της, ζήτησε να μείνει στο δωμάτιο για τρεις μέρες, πληρώνοντας με μετρητά 1.845 κορόνες Νορβηγίας την ημέρα (δηλαδή 300 ευρώ την βραδιά με βάση τις αξίες του 1995 και περίπου 154 ευρώ την βραδιά με βάση τις αξίες του 2025). Της έδωσαν το δωμάτιο 2805, μια σουίτα στον 28ο όροφο με ωραία θέα στην πόλη και εκείνη συμπλήρωσε γραπτώς τις ακόλουθες πληροφορίες:

* **Ονοματεπώνυμο**: Τζένιφερ Φεργκέιτ.
* **Ημερομηνία Γέννησης**: 23 Αυγούστου του 1973 (κάτι που θα σήμαινε ότι τότε ήταν σχεδόν 22 ετών).
* **Στοιχεία κατοικίας**: Οδός: De La Station, Νούμερο κατοικίας: 148, Τ.Κ. 7968, στο χωριό Βερλαίν του Βελγίου.
* **Τηλέφωνο**: 32-68-326548.
* **Εργασία**: Υπάλληλος στην Εταιρεία Cerbis στο Βέλγιο.

Παρά τις τυπικές διαδικασίες του ξενοδοχείου, οι υπάλληλοι στην ρεσεψιόν δεν ζητήσαν από την Τζένιφερ να παρουσιάσει ταυτότητα, διαβατήριο ή πιστωτική κάρτα κατά την συμπλήρωση της φόρμας στοιχείων της, κάτι που αποτελούσε σημαντική παράληψη σε σχέση με τους κανονισμούς της επιχείρησης. Σε αυτό ίσως συνέβαλλε το γεγονός ότι ήταν Τετάρτη και την συγκεκριμένη μέρα το ξενοδοχείο Όσλο Πλάζα είχε άφιξη πολλών νέων πελατών. Άλλωστε εκείνη την εποχή, αυτό αποτελούσε το πιο πολυτελές ξενοδοχείο της πόλης, το οποίο ήταν γνωστό για την φιλοξενία διεθνών αξιωματούχων και πολιτικών, επιχειρηματικών στελεχών και εύπορων τουριστών. Αυτό συνέβη και εκείνη την ημέρα, καθώς η μυστηριώδης γυναικά έκανε τσεκ ιν την στιγμή που το ξενοδοχείο δεχόταν πολλές κρατήσεις από αεροσυνοδούς και ταξιδιώτες που είχαν έρθει από το αεροδρόμιο καθώς είχαν ολοκληρωθεί και οι τελευταίες νυχτερινές πτήσεις. Επομένως ίσως απλά να στάθηκε τυχερή που δεν της ζητήθηκε να παρουσιάσει επίσημα έγγραφα ταυτοποίησης.

Μέρες αργότερα, το προσωπικό του ξενοδοχείου περιέγραψε την Τζένιφερ ως μια κομψή και καλοντυμένη γυναικά, η οποία μιλούσε απταίστως αγγλικά και γερμανικά με προφορά Ανατολικής Γερμανίας. Κατά το τσεκ ιν, η γυναίκα δεν κίνησε υποψίες για το ότι είχε δηλώσει ψευδή στοιχεία. Βέβαια το γεγονός ότι εκείνη έγραψε δύο φορές λάθος το επώνυμο της ως "Φεργκέιτ" στην φόρμα του ξενοδοχείου, φάνηκε περίεργο στους υπαλλήλους της ρεσεψιόν. Ωστόσο δεν το ερεύνησαν διότι θεώρησαν ότι απλά το είχε κάνει καταλάθος. Επιπλέον ο Λόις Φαιργκέιτ (ο άντρας που είχε αναφέρει τηλεφωνικά η Τζένιφερ ως συνταξιδιώτης της) δεν είναι βέβαιο ότι εθεάθει να βρίσκεται μαζί της στην ρεσεψιόν. Συγκεκριμένα μια υπάλληλος του ξενοδοχείου δήλωσε μέρες αργότερα στην αστυνομία, ότι δεν είδε κάποιον να συνοδεύει την γυναίκα στην υποδοχή. Αντίθετα μια άλλη υπάλληλος της ρεσεψιόν υποστήριξε ότι είδε έναν μελαχρινό άνδρα, μεταξύ 25-40 ετών, ο οποίος στεκόταν δίπλα στην Τζένιφερ είτε όταν έκανε τσεκ ιν, είτε όταν εκείνη πήγε στο γραφείο συναλλάγματος του ξενοδοχείου για να πάρει τοπικά χαρτονομίσματα το ίδιο εκείνο βράδυ της 31ης Μάϊου. Ωστόσο, η ταυτότητα αυτού του άντρα παραμένει μέχρι σήμερα άγνωστη.

Η συμπεριφορά της Τζένιφερ κατά τη διάρκεια της διαμονής της ήταν ασυνήθιστη και γι' αυτό τράβηξε κάποια στιγμή την προσοχή του προσωπικού.

### Χρονικό της υπόθεσης

; 1 και 2 Ιουνίου του 1995

Η Τζένιφερ παρέμεινε κυρίως κλεισμένη στο δωμάτιο της για τις επόμενες δύο ημέρες. Παρόλα αυτά, βγήκε κάποια στιγμή έξω, επειδή την Πέμπτη 1 Ιουνίου, μια υπάλληλος είδε την γυναίκα που επέστρεφε απέξω, να μπαίνει στο δωμάτιο της και έπειτα να τοποθετεί την ένδειξη «μην ενοχλείτε» στο πόμολο της πόρτας της.

Κατά τη διάρκεια της διαμονής της εμφανίστηκε μια ακόμα φορά στην ρεσεψιόν και αργότερα ζήτησε τηλεφωνικά υπηρεσία δωματίου. Και στις δύο αυτές περιπτώσεις οι υπάλληλοι που την εξυπηρέτησαν δεν παρατήρησαν τίποτα το ασυνήθιστο στις κινήσεις ή την συμπεριφορά της. Πιο συγκεκριμένα, την Παρασκευή 2 Ιουνίου, η γυναίκα πήγε στην υποδοχή και παρέτεινε τη διαμονή της μέχρι την Κυριακή, χωρίς όμως αυτή την φορά να πληρώσει. Ωστόσο, είναι παράξενο πως ούτε σε αυτή την περίπτωση δεν της ζήτησαν να επιβεβαιώσει τα στοιχεία της με ταυτότητα ή διαβατήριο, καθώς και να πληρώσει με κάρτα ή μετρητά όσα χρωστούσε.

Στην συνέχεια και συγκεκριμένα στις 20:06, η γυναίκα παρήγγειλε φαγητό [γεύμα που περιλάμβανε μπράτβουρστ (δηλαδή πικάντικο Γερμανικό λουκάνικο) μέσα σε σάντουιτς και πατατοσαλάτα]. Η υπάλληλος της υπηρεσίας δωματίου, ονόματι Κριστίν Άντερσεν, πήγε κατά λάθος το φαγητό αρχικά στο δωμάτιο 2804 το ακριβώς απέναντι δωμάτιο από αυτό της Τζένιφερ. Μέσα σε αυτό έμεινε ένας επιχειρηματίας του οποίου το όνομα άρχιζε από Φ. Το «λάθος» ξεκαθαρίστηκε γρήγορα και το γεύμα παραδόθηκε στη μυστηριώδη γυναίκα στις 20:23. Η Κριστίν παρατήρησε ότι το δωμάτιο ήταν υπερβολικά τακτοποιημένο, "σχεδόν αποστειρωμένο". Φαινόταν σαν να μην ζούσε κανείς μέσα σε αυτό, αφού ακόμα και το κρεβάτι ήταν ανέγγιχτο. Η Τζένιφερ ήταν ευγενική αλλά λιγομίλητη και έδωσε στην Κριστίν ένα «καλό φιλοδώρημα» για τις οικονομικές αξίες της εποχής, που ήταν 50 κορόνες (δηλαδή περίπου 15 ευρώ το 1995 και περίπου 5 ευρώ με βάση τις αξίες του 2025). Εντούτοις αυτή ήταν και η τελευταία φορά που η Τζένιφερ εθεάθη ζωντανή.

Λίγο αργότερα, έγιναν δύο προσπάθειες να έρθουν σε επαφή μαζί της μέσω της τηλεόρασης του δωματίου της, στην οποία της έστειλαν μηνύματα που της ζητούσαν να κατέβει στη ρεσεψιόν να τακτοποιήσει τις οφειλές της. Το πρώτο μήνυμα στάλθηκε το απόγευμα της Πέμπτης και απαντήθηκε το πρωί της Παρασκευής. Το δεύτερο μήνυμα στάλθηκε το βράδυ της Παρασκευής και αυτή την φορά απαντήθηκε λίγα λεπτά μετά την αποστολή του. Και τα δύο μήνυμα απαντήθηκαν με ένα απλό "OK". Ωστόσο όταν η γυναίκα δεν εμφανίστηκε στην υποδοχή για να πληρώσει το λογαριασμό της, η διοίκηση ξενοδοχείου προσπάθησε ξανά να επικοινωνήσει μαζί της με άλλον τρόπο. Την κάλεσαν στο τηλέφωνο του δωματίου της χωρίς όμως εκείνη να ανταποκριθεί. Το ανησυχητικό ήταν ότι δεν παρατηρήθηκε κίνηση από την Τζένιφερ για τουλάχιστον 20 ώρες.

; 3 Ιουνίου του 1995

Μέχρι τις 3 Ιουνίου, η διοίκηση του ξενοδοχείου ήταν προβληματισμένη, καθώς το χρέος της Φαιργκέιτ στην επιχείρηση είχε φτάσει τα 2.950 Κορόνες (600 ευρώ το 1995 και περίπου 250 ευρώ το 2025), συν τα χρήματα που χρωστούσε για την υπηρεσία δωματίου και την συνδρομητική τηλεόραση του ξενοδοχείου, την οποία χρησιμοποίησε δύο φορές: μία την Παρασκευή και μία το Σάββατο. Ωστόσο η Τζένιφερ δεν είχε δώσει σημεία ζωής. Τότε μία από τις ρεσεψιονίστ του ξενοδοχείου, η Εύη Τούντεμ Τζέρτσεν, συνειδητοποίησε ότι η γυναίκα δεν είχε χρησιμοποιήσει πότε την πιστωτική της κάρτα στο ξενοδοχείο. Έτσι στις 19:36, η Εύη έστειλε ένα μήνυμα στην τηλεόραση της γυναίκας γράφοντας: «Παρακαλώ επικοινωνήστε με το τμήμα πληρωμών του ξενοδοχείου». Η γυναίκα έδειξε ότι διάβασε το μήνυμα και απάντησε αμέσως με ένα απλό «ΟΚ». Εντούτοις ούτε σε αυτή την περίπτωση εμφανίστηκε η Τζένιφερ στην ρεσεψιόν. Στη συνέχεια, η Εύη έμαθε για τα προηγούμενα μηνύματα που στάλθηκαν στο δωμάτιο 2805. Επικοινώνησε αμέσως με την διοίκηση του ξενοδοχείου να τους ενημερώσει. Επίσης έμαθε ότι καμία καμαριέρα δεν είχε καθαρίσει το συγκεκριμένο δωμάτιο από την Πέμπτη το μεσημέρι καθώς στην πόρτα ήταν συνεχώς τοποθετημένη η ένδειξη "Μην ενοχλείτε". Συνειδητοποιώντας ότι κάτι μπορεί να μην πηγαίνει καλά, η Εύη επικοινώνησε με την ασφάλεια του ξενοδοχείου.

Έτσι δεκατέσσερα λεπτά μετά, στις 19:50, ένας φύλακας ασφαλείας ονόματι Έσπεν Νες στάλθηκε στο δωμάτιο της γυναίκας για να ελέγξει αν όλα ήταν εντάξει. Αμέσως παρατήρησε ότι έξω από την πόρτα της σουίτας υπήρχε ακόμα η ένδειξη "Μην ενοχλείτε".  Εκείνος χτύπησε την πόρτα και περίμενε ανταπόκριση. Παρόλα αυτά μόλις πέρασαν μόνο μερικά δευτερόλεπτα, μέσα από το δωμάτιο ακούστηκε ένας σιγανός πυροβολισμός. Ο φύλακας τρόμαξε και κρύφτηκε πίσω από μια μικρή προεξοχή του διαδρόμου για λίγα λεπτά. Είχε μαζί του ασύρματο, αλλά δεν τον χρησιμοποίησε επειδή δεν ήθελε να ακούσουν όλοι οι υπάλληλοι για τον πυροβολισμό. Αντίθετα αποφάσισε να κατέβει με το ασανσέρ στο ισόγειο όπου ενημέρωσε τον αρχηγό ασφαλείας για το περιστατικό. Κατά τη διάρκεια των επόμενων δεκαπέντε λεπτών, το δωμάτιο έμεινε αφύλακτο. Κανείς δεν ξέρει αν κάποιος βγήκε από το δωμάτιο κατά τη διάρκεια αυτής της χρονικής περιόδου. Ας μην ξεχνάμε άλλωστε ότι η "Τζένιφερ" είχε δηλώσει ως συγκάτοικο της έναν άντρα ονόματι "Λόις".

Στις 20:04 ο διευθυντής ασφαλείας έφτασε έξω από το δωμάτιο 2805 και χτύπησε την πόρτα τρεις φορές. Εφόσον δεν άνοιξε κανείς αποφάσισε να ανοίξει με το ειδικό κλειδί ασφάλειας την πόρτα. Το δωμάτιο ήταν σκοτεινό και στην ατμόσφαιρα υπήρχε μια περίεργη μυρωδιά. Παρόλα αυτά στο βάθος της σουίτας κατάφερε να διακρίνει ότι η γυναίκα ήταν ξαπλωμένη μπρούμητα στο κρεβάτι σε μια εμφανώς αφύσικη στάση και φαινόταν σαν να μην αναπνέει καθώς το στέρνο της ήταν ακίνητο. Το παράθυρο της σουίτας ήταν ανοιχτό και η κουρτίνα κυμάτιζε από τον αέρα. Επίσης η τηλεόραση ήταν ανοιχτή. Αφού της φώναξε και δεν πήρε καμία απάντηση από εκείνη, αποφάσισε να παραμείνει στο διάδρομο και ζήτησε να καλέσουν την αστυνομία. Η αστυνομία έφτασε 30 λεπτά μετά το τηλεφώνημα και συγκεκριμένα στις 20:50.

## Ανακάλυψη του πτώματος και ερεύνα του δωματίου
Το πτώμα της Τζένιφερ βρέθηκε ξαπλωμένο διαγώνια στο κρεβάτι με το κεφάλι της να στηρίζεται πάνω σε ένα μαξιλάρι, ενώ τα πόδια της κρεμόντουσαν κάτω από το κρεβάτι. Η γυναικά ήταν μαυροντυμένη και φορούσε δερμάτινο σακάκι, μπλούζα, μεταξωτό σορτσάκι, καλσόν και γόβες. Είχε πυροβοληθεί στο μέτωπο της και στο δεξί της χέρι κρατούσε ένα ημιαυτόματο πιστόλι τύπου Browning και διαμέτρου 9mm, το οποίο ακουμπούσε στο στήθος της. Ο αντίχειρας της ήταν ακόμα στη σκανδάλη. Επίσης, παρά το γεγονός ότι υπήρχαν πιτσιλιές αίματος στα σκεπάσματα, στο στρώμα, το μαξιλάρι, το τηλέφωνο, στο ένα κομοδίνο, σε ένα τοίχο και στο ταβάνι, δεν βρέθηκαν αίματα πάνω στο στήθος, στα ρούχα της, στο χέρι της και στο όπλο.

Στο δωμάτιο βρέθηκε σχεδόν το μισό γεύμα της Τζένιφερ άθικτο στο πιάτο, καθώς και τα δυο κλειδιά της σουίτας, το ένα από τα οποία είχε δοθεί από την ρεσεψιόν για λογαριασμό του Λόις. Επίσης οι αρχές ανακάλυψαν μια πλαστική σακούλα μέσα στην όποια υπήρχε ένα αντίτυπο της εφημερίδας USA Today. Η τσάντα με την εφημερίδα ανέγραφε ως παραλήπτη της τον ένοικο του δωματίου 2816, το οποίο βρισκόταν στο απέναντι άκρο του διαδρόμου από το 2805. Μετά από εξέταση βρέθηκε πάνω στην σακούλα ένα δακτυλικό αποτύπωμα, το οποίο δεν άνηκε στην Τζένιφερ. Αν και συμμετείχε στην ερεύνα αυτού του στοιχείου και η Ιντερπόλ, μέχρι σήμερα η αστυνομία δεν έχει ανακοινώσει δημόσια αν αυτό το αποτύπωμα έχει αναγνωριστεί. Δυστυχώς όμως η αστυνομία δεν έλεγξε το 1995 ποιος κατοικούσε στο δωμάτιο 2816, στο οποίο άνηκε η εφημερίδα. Επίσης το 2010 το ξενοδοχείο έχασε όλα του τα αρχεία από το 1995 και πιο πριν. Ως αποτέλεσμα, κανείς δεν γνωρίζει ποιος έμενε στο δωμάτιο 2816 ή αν είχε κάποια σχέση με την υπόθεση. Ωστόσο, μια γυναίκα με το όνομα Μπόργκιλντ Στρέντινς που έμενε στο δωμάτιο 2818, κάλεσε την αστυνομία έξι μέρες μετά το θάνατο της Τζένιφερ για να καταγγείλει ένα «ύποπτο» αλλοδαπό ζευγάρι που έμενε σε ένα κοντινό δωμάτιο του 28ου ορόφου (ίσως στο δωμάτιο 2816), από το οποίο είχε ακούσει να προέρχονται ύποπτοι θόρυβοι. Δεν είναι γνωστό αν η αστυνομία ερεύνησε αυτή την καταγγελία.

Όσο αφορά τα προσωπικά αντικείμενα της Φαιργκέιτ βρέθηκαν ελάχιστα μέσα στην σουίτα. Για παράδειγμα, δεν υπήρχαν πουθενά μέσα στο δωμάτιο καλλυντικά, οδοντόβουρτσα, βούρτσα μαλλιών και προϊόντα περιποίησης. Ωστόσο ανακαλύφθηκε ένα άδειο τιρκουάζ σακ βουαγιάζ και ένας χαρτοφύλακας που περιείχε 25 σφαίρες. Άλλες 7 σφαίρες βρέθηκαν μέσα στον γεμιστήρα του πιστολιού. Και οι δύο αποσκευές της ήταν γερμανικής κατασκευής.

Βρέθηκαν επίσης τα εξής:

* Μία μπλούζα.
* Ένα σκουλαρίκι
* Τέσσερα σουτιέν.
* Κάποια μεταξωτά εσώρουχα.
* Ένα ζευγάρι κάλτσες και ένα καλσόν.
* Μία καμπαρντίνα, ένα μπουφάν και ένα γκρι σακάκι.
* Ένα χρυσό δαχτυλίδι.
* Ένα ρολόι κατάδυσης μάρκας Citizen Aqualand. (πιθανόν κατασκευασμένο το 1992)

Όσον αφορά το γκρι σακάκι ήταν κατασκευασμένο από τον γερμανικό οίκο μόδας René Lezard και είχε πουληθεί στη Γερμανία. Το γεγονός ότι ήταν το μόνο ρούχο της που είχε ακόμα ετικέτα προβλημάτισε τις αρχές. Ωστόσο, σύντομα διαπίστωσαν ότι αυτή ήταν αδύνατο να αφαιρεθεί χωρίς να καταστραφεί η εσωτερική επένδυση του μπλέιζερ. Κάτι όμως που έβαλε στην συνέχεια σε σκέψεις τους ντεντέκτιβ ήταν ότι περιέργως, δεν βρέθηκαν ρούχα που θα κάλυπταν το κάτω μέρος του σώματος της γυναίκας, όπως παντελόνια, φούστες ή ακόμα και φορέματα, πέρα από το σορτσάκι που φορούσε. Η αστυνομία θεώρησε ότι απαλλάχτηκε από κάποια από τα υπάρχοντα της πριν από το θάνατο της. Είναι ενδιαφέρον όμως ότι μέσα στο δωμάτιο βρέθηκε και ένα αντρικό άρωμα μάρκας Ungaro Pour L’Homme. Παρόλα αυτά τα δακτυλικά αποτυπώματα που βρέθηκαν πάνω στο μπουκαλάκι του αρώματος άνηκαν στην θανούσα.

Σε έναν πάγκο της σουίτας βρέθηκαν τρία άδεια γυάλινα μπουκάλια αναψυκτικού και μια ανοιχτή σακούλα με πατατάκια, τα οποία είχε πάρει η Τζένιφερ από το μίνι μπαρ του δωματίου την Παρασκευή και το Σάββατο. Επίσης βρέθηκε μια σιδερώστρα και ένα σίδερο. Ωστόσο, αυτές οι παροχές δεν ήταν από τις στάνταρ υπηρεσίες δωματίου και έπρεπε κάποιος να τις ζητήσει. Είναι πιθανό ότι η γυναίκα τα ζήτησε από τη ρεσεψιόν. Εντούτοις κανένας υπάλληλος δεν θυμόταν να τα είχε ζητήσει η Τζένιφερ και κατόπιν να της τα είχε παραδώσει.

Η αστυνομία ανακάλυψε επίσης ότι η πόρτα της σουίτας ήταν κλειδωμένη δύο φορές από την εσωτερική πλευρά του δωματίου και δεν υπήρχαν σημάδια παραβίασης από έξω. Εντύπωση κάνει επίσης, η κατάθεση της μίας από τις δύο καμαριέρες που είχαν μπει να καθαρίσουν την σουίτα της Τζένιφερ την Πέμπτη. Της έκανε εντύπωση το πόσο καθαρό ήταν το δωμάτιο και ότι το κρεββάτι φαινόταν άθικτο, σαν να μην είχε κοιμηθεί κανείς σε αυτό. Το μόνο που έδειχνε ότι κάποιος κατοικούσε στο δωμάτιο ήταν κάποια ρούχα που ήταν κρεμασμένα στην ντουλάπα. Επιπλέον η υπάλληλος παρατήρησε ένα ζευγάρι ψηλοτάκουνες γόβες έντονου χρώματος μέσα στην ντουλάπα, οι οποίες δεν βρέθηκαν κατά την έρευνα της αστυνομίας και πιστεύεται ότι κάποιος τις εξαφάνισε. Όλα τα ευρήματα στο δωμάτιο έδειχναν ότι η Τζένιφερ ήταν η μόνη που ζούσε εκεί. Δυστυχώς οι ένοικοι των γύρω δωματίων δεν μπόρεσαν να βοηθήσουν τις αρχές καθώς δεν είχαν δει και δεν είχαν ακούσει τίποτα παράξενο.

Τέλος, οι καμαριέρες που είχαν εξυπηρετήσει το δωμάτιο της Τζένιφερ είχαν παρατηρήσει ένα σεντόνι στρωμένο στο κρεβάτι της. Όμως την ώρα του θανάτου της υπήρχαν δύο σεντόνια απλωμένα πάνω στο κρεβάτι. Μάλιστα η μία καμαριέρα που είχε παρατηρήσει το ζευγάρι παπούτσια στην ντουλάπα, υποστήριξε ότι είδε επίσης ένα σετ από αχρησιμοποίητα σεντόνια να βρίσκεται πάνω στο κρεβάτι την ώρα που καθάριζε και το έβαλε μέσα στην ντουλάπα. Εντούτοις οι ερευνητές δεν προσπάθησαν να πάρουν αμέσως τρίχες ή υγρά πάνω τα σεντόνια για ερευνά, καθώς το Σάββατο που ανακαλύφθηκε το σώμα της γυναίκας ήταν βέβαιοι κατά 99,9% ότι είχαν να κάνουν με αυτοχειρία. Δυστυχώς όταν επέστρεψαν την Κυριακή για να το επιχειρήσουν, τα σεντόνια και το στρώμα είχαν ήδη πεταχτεί στα σκουπίδια μετά από απόφαση της διοίκησης του ξενοδοχείου. Επίσης, οι αρχές δεν ανέκριναν πολλούς μάρτυρες στο ξενοδοχείο, ούτε διασφάλισαν ότι το δωμάτιο θα παρέμενε σφραγισμένο και ασφαλισμένο για να μην αλλοιωθούν στοιχεία που πιθανόν να τους είχαν διαφύγει.

## Περαιτέρω έρευνα
Μετά την ανακάλυψη του πτώματος, η αστυνομία διαπίστωσε ότι στην πραγματικότητα υπήρξαν δύο πυροβολισμοί. Ο ένας έγινε στο μαξιλάρι που ήταν ακουμπισμένο το κεφάλι της Φαιργκέιτ. Ο άλλος έγινε στο κεφάλι της Τζένιφερ και ήταν αυτός που επέφερε τον ακαριαίο θάνατο της. Η αστυνομία συμπέρανε σε εκείνο το σημείο ότι η γυναίκα, χρησιμοποίησε το μαξιλάρι σαν σιγαστήρα και έκανε απλά μια δοκιμαστική πρώτη βολή. Μάλιστα ο κάλυκας αυτής της σφαίρας που διαπέρασε το μαξιλάρι βρέθηκε στο πάτωμα.

Όσο αφορά το όπλο που κρατούσε η νεκρή στο χέρι της, αυτό κατασκευάστηκε στο Χερστάλ του Βελγίου και ο σειριακός του αριθμός είχε σχεδόν καταστραφεί "επαγγελματικά" (πιθανόν με οξύ), εμποδίζοντας έτσι τις αρχές να βρουν σε ποιον ήταν δηλωμένο το περίστροφο. Επίσης δεν είχε πάνω του αποτυπώματα σαν κάποιος να το είχε καθαρίσει. Ωστόσο πολύ αργότερα μερικοί αριθμοί μπόρεσαν να ανακτηθούν. Ένας ειδικός ισχυρίστηκε ότι το όπλο δεν ήταν αυθεντικό πιστόλι. Ανόμοια ήταν αντίγραφο όπλου τύπου Browning της δεκαετία του 1960 ή του 1970 που ήταν κατασκευασμένο από το ουγγρικό εργοστάσιο «FEG» με εξαρτήματα από διάφορα όπλα και χρησιμοποιήθηκε ως στρατιωτικό όπλο. Σχετικά με την κάννη του, πίστευε ότι αυτή κατασκευάστηκε στο εργοστάσιο Browning στο Βέλγιο το 1990 ή το 1991. Παρόλα αυτά, επειδή το όπλο δεν ήταν καλά συντηρημένο, υπέθεσε ότι τελικά μπορεί να χρησιμοποιήθηκε από εγκληματίες.

Η Τζένιφερ είχε κοντά μαύρα μαλλιά (πιθανότατα βαμμένα) και μπλε μάτια. Το ύψος της 1.58 εκ. - 1.62 εκ. και το βάρος της 65 κιλά. Επίσης η οδοντοστοιχία της φανέρωσε ότι είχε κάνει ακριβές οδοντιατρικές εργασίες με πορσελάνη και χρυσό, με επαγγελματικό τρόπο που εφαρμοζόταν τότε μόνο στις Ηνωμένες Πολιτείες, τη Γερμανία, τη Δανία και την Ελβετία  . Παρόλα αυτά οι έρευνες δεν εντόπισαν οδοντιατρικές αντιστοιχίες μέσα από το αστυνομικό σύστημα. Αντίστοιχα, τα δακτυλικά της αποτυπώματα δεν ταίριαζαν με καμίας γυναίκας που έχει καταγραφεί στο σύστημα.

Η θανατηφόρα πληγή από πυροβολισμό στο μέτωπο της άγνωστης ήταν σύμφωνη με μια βολή από κοντινή απόσταση. Η διαδρομή της σφαίρας έδειχνε ότι πυροβολήθηκε ενώ ήταν ξαπλωμένη ανάσκελα στο κρεβάτι. Επιπλέον, οι τοξικολογικές εξετάσεις δεν έδειξαν ίχνη αλκοόλ στο σώμα της. Δυστυχώς όμως, οι αρχές έκαναν τραγικά λάθη στη αρχική τους έρευνα επειδή θεώρησαν δεδομένο ότι ο θάνατος της Τζένιφερ προήλθε από αυτοχειρία. Έτσι δεν ζήτησαν να γίνει τεστ για ανίχνευση φαρμάκων στον οργανισμό της, ούτε διέταξαν να ληφθούν δείγματα από τα νύχια ή τον κόλπο της θανούσας για να διαπιστωθεί αν είχε αμυντικά τραύματα ή αν δέχτηκε σεξουαλική επίθεση πριν τον θάνατο της. Παρόλα αυτά, είναι ενδιαφέρον ότι μια μεταγενέστερη αυτοψία αποκάλυψε στο στομάχι της γυναίκας το μερικώς χωνευμένο γεύμα που είχε παραγγείλει. Αυτό σήμαινε ότι είτε πέθανε το βράδυ της Παρασκευής και όχι το Σάββατο που ανακαλύφθηκε το σώμα της (που είναι και το πιο επικρατέστερο σενάριο) ή είτε έτρωγε το γεύμα σε δόσεις για σχεδόν είκοσι τέσσερις ώρες.

Η αστυνομία εξέτασε επίσης δεδομένα από την ηλεκτρονική κάρτα-κλειδί του ξενοδοχείου που χρησιμοποιούσε η Φαιργκέιτ για να έχει πρόσβαση στο δωμάτιο της. Διαπίστωσαν ότι βγήκε από το δωμάτιο της μεταξύ της 1ης Ιουνίου και της 2ης Ιουνίου. Επιπλέον, η υπάλληλος της υπηρεσία δωματίου που παρέδωσε το γεύμα στην γυναίκα, δήλωσε ότι είδε μια βαλίτσα με ρόδες μέσα στο δωμάτιο κάτι που την έκανε να πιστέψει ότι η Τζένιφερ μπορεί να ήταν αεροσυνοδός. Επίσης παρατήρησε ότι η μυστηριώδης γυναίκα φορούσε μια μαύρη μακριά φούστα. Εντούτοις αυτή η βαλίτσα και η φούστα αντίστοιχα δεν βρέθηκαν μέσα στο δωμάτιο μετά τον θάνατο της Φαιργκέιτ. Ας μην ξεχνάμε ότι όταν βρέθηκε νεκρή φορούσε σορτσάκι και όχι φούστα.

Οι ερευνητές αντιμετώπισαν όμως και άλλες σημαντικές προκλήσεις όταν προσπάθησαν να προσδιορίσουν την ταυτότητα της γυναικάς καθώς δεν βρήκαν πουθενά το διαβατήριο, το πορτοφόλι ή την ταυτότητα της. Μολαταύτα, η αστυνομία του Όσλο ενημέρωσε τη Βελγική αστυνομία για τον θάνατο της Τζένιφερ Φαιργκέιτ. Ήλπιζαν ότι τοπικές αρχές θα έβρισκαν και θα ενημέρωναν την οικογένεια της για το τι συνέβη. Σύντομα όμως οι προσδοκίες τους οδήγησαν σε απογοήτευση, καθώς δεν υπήρχε πουθενά καμία γυναικά με αυτό το ονοματεπώνυμο. Σαν να μην έφτανε αυτό, τα εμπόδια έγιναν ακόμα μεγαλύτερα στην αναγνώριση της γυναίκας όταν η Βέλγικη αστυνομία πήγε στο Βερλαίν. Εκεί ανακάλυψαν ότι ο αριθμός του σπιτιού, ο ταχυδρομικός κώδικας και ο αριθμός σταθερού τηλεφώνου που είχε δηλώσει η "Τζένιφερ" στην φόρμα του ξενοδοχείου ήταν ψευδείς. Επιπρόσθετα, δεν υπήρχε καμία εταιρεία με την επωνυμία «Cerbis» στο Βέλγιο, καθώς η γυναίκα είχε δηλώσει ότι εργαζόταν σε αυτήν. Τέλος, η αστυνομία έμαθε ότι η μυστηριώδης γυναίκα είχε προσπαθήσει να καλέσει από την σουίτα της δύο μη έγκυρους τηλεφωνικούς αριθμούς, και θεώρησε ότι ίσως από αυτό το στοιχείο να βρισκόταν μια άκρη για το ποια ήταν. Οι δυο αριθμοί ήταν πανομοιότυποι με διαφορά μόνο ένα ψηφίο και φαινομενικά άνηκαν στις περιοχές Σεραίν και Γκρας-Ολονί του Βελγίου. Όμως και αυτό το στοιχείο αποδείχτηκε άκαρπο, καθώς οι τηλεφωνικοί αριθμοί δεν υπήρχαν στην πραγματικότητα.

Δυο δημοσιογράφοι που έκανα την δική τους έρευνα για την υπόθεση, ο Λαρς Βέγκνερ και ο Σέντρικ Λάγκαστ, κατέλεξαν στο συμπέρασμα ότι η μυστηριώδης γυναικά είχε κάποια σχέση με το Βερλαίν, αφού γνώριζε για την υπαρκτή οδό «De La Station» που υπάρχει σε αυτό το χωριό σε μια εποχή που η τεχνολογία δεν ήταν ακόμα προηγμένη για να εντοπίσει κάποιος ευκολά αυτές τις πληροφορίες. Μάλιστα έδειξαν το σκίτσο της Τζένιφερ στους κάτοικους του χωριού. Κάποιοι λίγοι την αναγνώρισαν ως την κουνιάδα ενός συγχωριανού τους. Ωστόσο, η κουνιάδα εντοπίστηκε τελικά ζωντανή και καλά στην υγεία της. Το ενδιαφέρον σε όλο αυτό ήταν ότι αυτή η γυναικά έμοιαζε καταπληκτικά στην Φαιργκέιτ. Τέλος οι δυο δημοσιογράφοι ερεύνησαν τους ψεύτικους αριθμούς τηλεφώνου που δήλωσε κατά το τσεκ ιν η Τζένιφερ, καθώς και αυτούς που κάλεσε από το τηλέφωνο της σουίτας. Όλοι τους είχαν συνέπεια όσο αφορά τον κωδικό της περιοχή και αφορούσαν το Βερλαίν και γειτονικές πόλεις.

Όσο αφορά τον συνοδό της, τον "Λοις Φαιργκέιτ" η αστυνομία δεν μπόρεσε να τον εντοπίσει. Αν και το ξενοδοχείο είχε αυστηρά μέτρα ασφαλείας και αρκετές κάμερες, οι αρχές δεν τα εξέτασαν έγκαιρα καθώς όπως είπαμε και παραπάνω πίστευαν ακράδαντα ότι είχαν να κάνουν με υπόθεση αυτοκτονίας. Όταν όμως άρχισαν να αμφιβάλλουν γι' αυτό και επέστρεψαν στο ξενοδοχείο μετά από πολλές ημέρες, τα πλάνα της κάμερας όπως ήταν φυσικό είχαν ήδη σβηστεί. Η αστυνομία προσπάθησε να εντοπίσει τον άντρα με την βοήθεια της Ιντερπόλ. Παρόλα αυτά, τα αποτελέσματα ήταν για ακόμα μια φορά απογοητευτικά. Τέλος η αστυνομία, αναζήτησε άκρη μέσα από τις αναφορές αγνοουμένων ελπίζοντας ότι έτσι θα μπορούσαν να επιτύχουν την ταυτοποίηση της νεκρής. Ωστόσο, κανείς από την οικογένεια της δεν έχει αναφέρει ποτέ την εξαφάνιση της, γιατί δεν βρήκαν αναφορά που να ταιριάζει με τα στοιχεία της.

Η αστυνομία κράτησε το σώμα της Φαιργκέιτ για ένα χρόνο με την ελπίδα ότι θα αναγνωριζόταν. Δυστυχώς, αυτό δεν συνέβη. Το 1996 έκλεισαν την υπόθεση και αποφάσισαν ότι έπρεπε να την θάψουν. Στις 26 Ιουνίου, η Τζένιφερ θάφτηκε σε έναν τάφο γυναίκας αγνώστων στοιχείων στο νεκροταφείο Vestre Gravlund, χωρίς όμως να προηγηθεί κηδεία με ιερέα. Δυστυχώς όμως η αστυνομία συνέχισε να κάνει λάθος κινήσεις. Μόλις δύο μήνες μετά την ταφή, ο αρχηγός της αστυνομίας διέταξε να ξεφορτωθούν τα προσωπικά αντικείμενα της γυναίκας (τα ρούχα και τις αποσκευές της) και να πουλήσουν τα πολύτιμα αντικείμενα της (το δαχτυλίδι, το σκουλαρίκι και το ρολόι της σε δημοπρασία. Το μόνο που κρατήθηκε για μελλοντική εξέταση DNA (καθώς τότε τα μέσα ήταν σε εμβρυακό στάδιο και σχεδόν δεν χρησιμοποιούνταν στην Νορβηγία) με πιο σύγχρονες τεχνολογίες, ήταν κάποια δείγματα δέρματος της Τζένιφερ και το όπλο.

Είκοσι χρόνια μετά, τον Οκτώβριο του 2016 έγινε εκταφή των οστών της και πάρθηκε νέο δείγμα DNA για εξέταση. Εκεί αποκαλύφθηκε ότι η καταγωγή της γυναίκας ήταν ευρωπαϊκή και όχι Σκανδιναβική. Συγκεκριμένα μια σύγχρονη μελέτη που έγινε στα δόντια της από τον καθηγητή Τζουρίαν Χούγκγιουερφ στο Πανεπιστήμιο της Καμπέρας στην Αυστραλία περιόρισε την περιοχή καταγωγής στη Γερμανία. Επιπρόσθετα, το 2018 έγινε μια περαιτέρω ανάλυση στα οστά της, αυτή τη φορά από τον καθηγητή Ντρούιντ στη Στοκχόλμη, η οποία φανέρωσε ότι η γυναίκα ήταν πιθανότατα 24 ετών την στιγμή του θανάτου της, με μικρό περιθώριο λάθους μόλις 1,1 έτους και πιθανότατα έζησε στην Ανατολική Γερμανία στα παιδικά και νεανικά της χρόνια. Ωστόσο κάποιοι αξιωματούχοι που ασχολούνται με την υπόθεση εκφράζουν κάποιες αμφιβολίες γι' αυτό και συνεχίζουν να πιστεύουν ότι η γυναικά ήταν μεγαλύτερης ηλικίας και συγκεκριμένα μεταξύ 25-35 ετών, κάτι που θα σήμαινε ότι γεννήθηκε μεταξύ των ετών 1960-1974.

Πολλά χρόνια μετά τον θάνατο της μυστηριώδους γυναίκας, ο δημοσιογράφος Λαρς Βέγκνερ κατάφερε να εντοπίσει τον άντρα του οποίου το όνομα ξεκινούσε από Φ και το 1995 διέμενε στο δωμάτιο 2804 (ακριβώς απέναντι από εκείνο της Τζένιφερ). Κατά την συνέντευξη εκείνος ισχυρίστηκε ότι καταγόταν από το **Βέλγιο** και ότι έφτασε στο ξενοδοχείο στις 2 Ιουνίου. Όταν ο δημοσιογράφος τον ρώτησε πότε ακριβώς έφυγε από το ξενοδοχείο, ο κύριος Φ. ανέφερε ότι έκανε τσεκ άουτ το πρωινό του Σαββάτου στις 3 Ιουνίου και τότε οι υπάλληλοι της ρεσεψιόν τον ενημέρωσαν ότι η γυναίκα από το απέναντι του δωμάτιο είχε βρεθεί νεκρή. Έπειτα τον ρώτησαν αν είχε δει κάτι ύποπτο. Ωστόσο ο Λαρς Βέγκνερ του επισήμανε ότι αυτό είναι πολύ περίεργο, καθώς η γυναικά είχε βρεθεί νεκρή 12 ώρες αργότερα από την ώρα που δήλωσε ότι έφυγε από το ξενοδοχείο. Ο Φ προσπάθησε να κόψει την συζήτηση εκεί και άπλα επέμενε ότι αυτό θυμόταν ότι του είχαν πει στο ξενοδοχείο και ότι δεν γνώριζε τίποτα περισσότερο. Έπειτα από αυτό οι αρχές προσπάθησαν και εκείνες να μιλήσουν με τον Φ. αλλά δεν μπόρεσαν να τον εντοπίσουν μετά από την συνέντευξη του, καθώς είχε φύγει από το σπίτι που έμενε και κάνεις δεν γνώριζε που είχε μετακομίσει.

## Θεωρίες

### Αυτοκτονία
Λόγω της έλλειψης αποδείξεων και την ανακάλυψη του όπλου στο χέρι της, η Νορβηγική αστυνομία κατέληξε αρχικά στο συμπέρασμα ότι ο θάνατος της Τζένιφερ Φαιργκέιτ ήταν αυτοχειρία. Το στήριξαν στην διπλοκλειδωμένη πόρτα από μέσα, στις δυο κάρτες κλειδιά που βρέθηκαν μέσα στο δωμάτιο, στην έλλειψη οποιουδήποτε σημείου άμυνας και στο ότι δεν βρέθηκαν στοιχεία ή προσωπικά αντικείμενα που να πιστοποιούν ότι ζούσε κάποιος άλλος μαζί της στο δωμάτιο. Έτσι υπέθεσαν ότι αυτοκτόνησε επειδή είχε κατάθλιψη ή κάποια ψυχιατρικά προβλήματα. Κατά συνέπεια θέλησε να πεθάνει μόνη της, χωρίς να βρεθεί ποτέ η αληθινής της ταυτότητα. Όμως όλα αυτά τα σενάρια δεν μπορούν να εξηγήσουν το γιατί είχε κάνει ντους εφόσον σκόπευε να πεθάνει. Το μπουρνούζι του ξενοδοχείου ήταν χρησιμοποιημένο. Επίσης, στο μπάνιο μια πετσέτα ήταν ριγμένη στο πάτωμα ακριβώς έξω από την μπανιέρα και δίπλα στον νιπτήρα υπήρχε μια πρόσφατα χρησιμοποιημένη ράβδος σαπουνιού και ένα ανοιχτό μπουκάλι σαμπουάν. Τέλος η γυναίκα ήταν καλοντυμένη, φορούσε τα ψηλοτάκουνα παπούτσια της και είχε βαμμένα τα μάτια της. Έμοιαζε σαν να ήταν έτοιμη για βραδινή έξοδο.

Επιπρόσθετα, η αστυνομία δεν μπόρεσε να δικαιολογήσει την παντελή απουσία υπολειμμάτων πυρίτιδας και αίματος στα χέρια της, μαζί με την "περίεργη" τοποθέτηση του όπλου στο δεξί της χέρι. Άλλωστε η Τζένιφερ ήταν μικροκαμωμένη και είχε μικρά χέρια για μια τόσο «ιδιαίτερη λαβή » όπως αυτή που είχε το συγκεκριμένο στο όπλο. Επίσης η ύπαρξη τόσων σφαιρών μέσα στο δωμάτιο δεν είναι συνηθισμένη για κάποιον που επιθυμεί να τερματίσει την ζωή του. Όλες αυτές οι βασικές ελλείψεις έχουν οδηγήσει πλέον στην αμφισβήτηση αυτής της θεωρίας. Άλλωστε η γυναίκα κρατούσε το περίστροφο με τέτοιο τρόπο που δεν θα μπορούσε να έχει πυροβολήσει τον εαυτό της. Το βασικότερο πρόβλημα όμως έγκειται στο γεγονός ότι αν πράγματι είχε πυροβολήσει η ίδια τον εαυτό της, τότε το όπλο θα έπρεπε να είχε πείσει από το χέρι της. Ακόμα όμως και αν προσπεράσουμε αυτό το δεδομένο, ένας είναι βέβαιο. Ότι ένας πυροβολισμός από ένα τόσο ισχυρό όπλο, αναμφίβολα θα προκαλούσε το λιγότερο στην Φαιργκέιτ γρατσουνιές ή κάποιο τραυματισμό στο χέρι, κάτι που δεν συνέβη εφόσον το χέρι της βρέθηκε σε άψογη κατάσταση.

### Ανθρωποκτονία
Μια άλλη θεωρία υποστηρίζει ότι η Τζένιφερ δολοφονήθηκε. Οι υποστηρικτές της αναφέρουν ότι εξωτερικοί φορείς μπορεί να έχουν σκηνοθετήσει την σκηνή του εγκλήματος για να φανεί σαν αυτοχειρία. Η παρουσία των άθικτων σφαιρών και το ότι κρατούσε το όπλο ανάποδα ενισχύουν αυτή την πιθανότητα. Με βάση αυτή την θεωρία και το ξενοδοχείο που επέλεξε να μείνει, πολλοί έχουν υποθέσει ότι η Τζένιφερ ίσως να ήταν αεροσυνοδό ή πόρνη πολυτελείας, είτε να ήταν μπλεγμένη σε κάποια μεγάλη επιχείρηση ναρκωτικών ή να ήταν η ίδια επαγγελματίας δολοφόνος και δολοφονήθηκε επειδή απέτυχε στην αποστολή της. Παρόλα αυτά δεν έχουν βρεθεί στοιχεία που να υποστηρίζουν αυτές τις υποθέσεις.

Ωστόσο, ένας εμπειρογνώμονας ονόματι Περ Ίβερσεν, ο οποίος συμμετείχε στην ανακατασκευή του τόπου του εγκλήματος μαζί με άλλους εγκληματικούς εμπειρογνώμονες, θεωρεί ότι η Τζένιφερ δολοφονήθηκε. Σύμφωνα με εκείνον, αυτός που το έκανε της κράτησε τα χέρια ακινητοποιημένα με τα γόνατα του. Στην συνέχεια έβαλε το ένα του χέρι στο πρόσωπο της και το έσπρωξε προς τα πίσω ώστε το κεφάλι της να βρίσκεται στη σωστή θέση. Στη συνέχεια πυροβόλησε, σκούπισε το όπλο και το τοποθέτησε στο δεξί της χέρι. Υποστήριξε επίσης ότι το γεγονός πως δεν υπήρχαν σημάδια πάλης, υποδηλώνει ότι η Τζένιφερ ήταν κατά πάσα πιθανότητα αναίσθητη (πιθανώς ναρκωμένη) τη στιγμή του πυροβολισμού. Αυτό όμως δεν μπόρεσε να αποδειχτεί ποτέ, επειδή η αστυνομία δεν φρόντισε να της κάνει τοξικολογικές εξετάσεις πέρα από ένα τεστ για το αλκοόλ.

Όσο αφορά το ότι πόρτα ήταν κλειδωμένη από μέσα, είναι ενδιαφέρον ότι κάποιος μπορούσε να βγει από την σουίτα χωρίς αυτό να καταχωρηθεί στις κάρτες εισόδου, εφόσον αυτές κρατούσαν εγγραφές μόνο για το πότε κάποιος έμπαινε στο δωμάτιο. Άλλωστε ένας επαγγελματίας, θα μπορούσε να βγει χωρίς να αφήσει σημάδια παραβίασης. Αυτό που σίγουρα γνωρίζουμε είναι το πότε η Τζένιφερ έμπαινε στο δωμάτιο της. Συγκεκριμένα το έκανε την Τετάρτη 31 Μαΐου στις 22:44. Έπειτα την Πέμπτη 1η Ιουνίου στις 08:34 και 12:21. Τέλος την Παρασκευή 2 Ιουνίου στις 8:50 και η τελευταία καταγραφή ήταν στις 11:03. Παρόλα αυτά την Πέμπτη 1η Ιουνίου στις 13:00 μπήκαν δύο καμαριέρες για να της καθαρίσουν το δωμάτιο και εκείνη έλειπε μέχρι τις 20:50 της Παρασκευής. Κανείς δεν γνωρίζει όμως πού βρισκόταν εκείνο το εικοσάωρο.

### Κατασκοπεία
Μια άλλη θεωρία είναι ότι η Φαιργκέιτ ήταν κατάσκοπος. Η σκόπιμη απόκρυψη στοιχείων, το κόψιμο των ετικετών από τα ρούχα της, το ότι δεν βρέθηκαν στοιχεία ταυτοποίησης, η επιλογή ενός πολυτελούς ξενοδοχείου που επισκέπτονται διπλωμάτες και στελέχη εταιριών, καθώς και η κατοχή ενός περίστροφου που έχουν κυρίως επιχειρήσεις που σχετίζονται με μυστικούς πράκτορες έχει οδηγήσει σε αυτό το συμπέρασμα.

Αυτή η θεωρία υποστηρίζεται επίσης από την τακτοποιημένη κατάσταση του δωματίου και τις γλωσσικές της γνώσεις, δηλαδή με στοιχεία που απαρτίζουν το προφίλ ενός μυστικού πράκτορα. Επίσης το ότι έλειπε είκοσι συνεχόμενες ώρες από το δωμάτιο της, ίσως σημαίνει ότι πήγε σε μια τοποθεσία, όπου θα πήγαινε ένας πράκτορας για να παρακολουθήσει τον στόχο του και τελικά κάτι  να πήγε στραβά στην αποστολή της. Αν ισχύει κάτι τέτοιο, τότε προφανώς δολοφονήθηκε επειδή "γνώριζε ήδη πάρα πολλά" και είχε αποκαλυφθεί ο ρόλος της. Αν πράγματι ήταν πράκτορας των μυστικών υπηρεσιών τότε τόσο η υπηρεσία της όσο και η κυβέρνηση της χώρας της, θα ήθελαν τον θάνατο της για να της κλείσουν το στόμα. Έπειτα θα φρόντιζαν να εκβιάσουν και να δωροδοκήσουν την οικογένεια της για να αγοράσουν την σιωπή τους. Αν και δεν μπορούμε να είμαστε σίγουροι για τίποτα, αυτές είναι κοινές τακτικές στις επαγγελματικές οργανώσεις πληροφοριών.

## Στην κουλτούρα
Η υπόθεση της Τζένιφερ Φαιργκέιτ συχνά συγκρίνετε με εκείνη της γυναίκας του Ίσνταλ, καθώς υπάρχουν πολλές ομοιότητες ανάμεσα τους.

Παρόλα αυτά, μένοντας στην υπόθεση Φαιργκέιτ, είναι ενδιαφέρον ότι το 2020 κέρδισε διεθνή προσοχή, όταν παρουσιάστηκε στην εκπομπή Unsolved Mysteries (Άλυτα Μυστήρια) του Netflix. Το επεισόδιο με τίτλο "Θάνατος στο Όσλο" αναζωπύρωσε το δημόσιο ενδιαφέρον, οδηγώντας σε νέες έρευνες ακόμα και από εθελοντές. Από τότε, διαδικτυακά φόρουμ, ιστολόγια και podcasts έχουν αναλύσει την υπόθεση, αν και δεν έχουν προκύψει απολύτως αποδεικτικά στοιχεία.

## Επίλογος
Η αστυνομία σχεδιάζει να διεξαγάγει πιο σύγχρονες εξετάσεις με βάση το DNA που έχουν για την "Τζένιφερ Φαιργκέιτ" με σκοπό να βρουν συγγενείς της που θα τους οδηγήσουν στην πραγματικά της ταυτότητα. Ωστόσο, αυτές οι τεχνικές μπορεί να διαρκέσουν αρκετά χρόνια προκειμένου να φέρουν καρπούς.

## Παραπομπές